贈製刻漏前挈壺王君囦
作者：許景迂
朝代：宋

paragraphs: 蛩吟秋方來，鶴鳴夜參半。
山中無曆日，榮悴知節換。
王君太多事，絲杪察昏旦。
辛苦窮河源，把彼注罌罐。
綫溜來不停，會見白石爛。
旁有減水壺，節水使之緩。
儻無乘除法，巧曆安得算。
反求諸吾身，自有子午觀。
百刻呼吸調，勿使魂去幹。
冤哉張壽王，課最密於漢。
信史不足徵，徒興千載歎。
抱籌付木仙，試判此公案。